Brasilië ontvang sokkerles auf Deutsch – praag.co.za
Brasilië ontvang sokkerles auf Deutsch
Die Duitse sokkerspan het gisteraand vir Brasilië, die gunstelinge, met 7-1 doele in die halfeindstryd van die wêreldsokkerbeker geklop. Dit is die grootste neerlaag wat Brasilië in 100 jaar in 'n internasionale wedstryd gely het.
Omdat sokker, soos rugby, ook die afgelope aantal jare deur FIFA verpolitiseer is, het die Duitse vertoning insgelyks skokgolwe deur die wêreld gestuur, met vele liberale kommentators op Twitter en elders wat verslae is dat 'n hoofsaaklik blanke Europese span die multikulturele span van Brasilië so ver kon wen.
Die gewilde Duitse koerant, Bild, het 'n foto van twee triomfantelike Duitse spelers, Miroslav Klose en Toni Kroos, op sy voorblad geplaas met die eenvoudige opskrif: "Danke! Wir lieben euch!" (Dankie! Ons is lief vir julle!)
Opvallend is egter dat die Duitse span sy triomf amper probeer wegsteek het en agterna die Brasiliese spelers omhels en vertroos het, asof daar vooraf opdragte was dat hulle nie die gasheerland – waar daar reeds onluste rondom sokkerkwessies plaasgevind het – moes aanstoot gee nie.
Ook in Brittanje en die VSA, waar anti-Duitse gevoelens en afguns oor Duitse ekonomiese prestasie gewoonlik net onder die oppervlak is, was daar groot teleurstelling dat Brasilië dermate verloor het. Sokker word in die VSA gesien as 'n sport wat meer deur liberale, immigrante en ondersteuners van die Demokratiese Party gevolg word, dus was die Duitse oorwinning 'n bitter pil om te sluk.
Swart Suid-Afrikaanse vroue op Twitter het grappe begin maak onder die hutsetiket #goodbyebrazilianhair en dat hulle op soek is na pruike met "Duitse hare". Die Suid-Afrikaanse minister van sport, Fikile Mbalula, wat blykbaar met 'n groot gevolg na Brasilië afgereis het, het op #goodbyebrazilianhair met die woord "Shame" geantwoord.
Die swart sokkerkommentators van die SAUK het hul egter verlekker in die Brasiliaanse vernedering, aangesien Brasilië voorheen die Bafana met 5-0 verpletter het. "Nou weet hulle hoe dit voel," het een van hulle gesê.
Die linkse Londense koerant, The Guardian, beskryf die wedstryd só:
"Tot op dié stadium was Brasilië se wedstryde 'n viering van kleur en geraas. Maar (gisteraand) was daar die onheilspellende geluid van stilte, asook ander geluide. By tye was dit iets naby aan vrees, 'n vreemde gorrelgeluid wat telkens gehoor kon word as Duitsland elegant vorentoe gebreek het, met meer vernedering wat dreig. Die gesig van Brasilië, met hul ryk voetbalgeskiedenis, wat op dié wyse vermorsel word, was werklik skokkend."
SAPA-AP het die wedstryd só beskryf:
"Brasilië het in sy 100 jaar van sokkergeskiedenis nog nooit so 'n groot nederlaag gely in enige internasionale toernooi nie en het nog nie so chaoties verdedig soos in die eerste 18 minute van die eerste helfte nie toe Duitsland vier doele aangeteken het, drie van hulle in net 179 sekondes."
"Stilte het oor die skare in die Mineirao-stadion neergedaal en party mense wat nie kon glo wat hulle sien nie, het in trane uitgebars.
Honderde mense het hul duur sitplekke al voor die rustyd, toe die telling 5-0 was, verlaat.
'n Deel van die skare het onwelvoeglikhede teen die span en pres. Dilma Rousseff gedreunsing."
Vele Brasiliese vroue het geween oor hul span se ineenstorting voor die Duitse aanslag. Selfs die troosdoel wat byna per ongeluk in die doodsnikke van die wedstryd deur Brasilië se Oscar aangeteken is, het min reaksie ontlok.
Miroslav Klose, links, en Toni Kroos ná die wedstryd
Miroslav Klose het met sy doel in die eerste helfte die rekordhouer vir die meeste doele in wêreldbekersokker geword. Maar wat aangaande die Duitse span beïndruk het, is nie soseer die briljansie van die individuele spelers nie, hoe professioneel en goed hulle hul ook al van hul taak gekwyt het, maar die dissipline en goeie spanwerk. Die moeitelose en akkurate aangeë waaruit soveel doele binne slegs enkele minute opgetower is, laat enige ander span na amateurs lyk.
Sowel Nederland as Argentinië, wat vanaand om 22:00 SA tyd in die ander halfeindronde uitspeel, sal hul sokkies moet optrek as hulle nie Sondag 'n ewe vernietigende voetballes van Die Mannschaft wil ontvang nie.
Doele het gisteraand só verloop:
Oscar (#11) 90′
Thomas Müller (#13) 11′
Miroslav Klose (#11) 23′
Toni Kroos (#18) 24′, 26′
Sami Khedira (#6) 29′
André Schürrle (#9) 69′, 79'
Skrywer Dan RoodtGepubliseer op 9 Julie 2014 9 Julie 2014 Kategorieë Sokker, SportSleutelwoord Andre Schürrle, Brasilië, Duitsland, Miroslav Klose, Sami Khedira, Thomas Muller, Toni Kroos